Firmele care instalează pe propriile mașini sisteme de geolocalizare GPS, ca apărare față de un eventual furt, trebuie să găsească alte variante de protejare a bunului sau să aibă acordul celor care susțin drepturile angajaților, un astfel de sistem de localizare fiind considerat că încalcă Legea datelor personale.

Atenționarea este inclusă într-un document guvernamental redactat recent.

"Utilizarea sistemului de geolocalizare GPS reprezintă o modalitate de prelucrare de date cu caracter personal, întrucât permite angajatorului identificarea unui angajat, în mod indirect, prin localizarea vehiculului utilizat de către salariatul său, chiar dacă scopul principal al prelucrării este cel al protecției bunurilor societății de eventuale furturi. Prin urmare, societatea care dorește să recurgă la astfel de sisteme de localizare geografică a vehiculelor intră sub incidența dispozițiilor Legii 677/2001", se arată în document.

Legea 67/2001 reglementează protecția persoanelor cu privire la prelucrarea datelor cu caracter personal.

Din acest motiv și pornind de la principiul că astfel de dispozitive de geolocalizare comportă anumite riscuri în privința drepturilor și libertăților persoanei care conduce vehiculul monitorizat (angajatul), în document este arătat că, înainte de instalarea unor astfel de sisteme de supraveghere, angajatorul trebuie să realizeze o evaluare a riscurilor la care se supune activitatea sa, pentru a stabili clar necesitatea utilizării unor astfel de echipamente, și să identifice și alte "posibilități de îndeplinire a scopului propus".

Totodată, întrucât pot fi afectate drepturile salariaților, în document se arată că este necesară și consultarea organismelor reprezentative ale acestora.